―Ni va taxcayan ju jantu quintalhilacaꞌan pus acꞌatsꞌatꞌit ni quitꞌin ju pꞌulhnan xaquintaxcaji.
Ni ixtꞌatꞌui cava untꞌatꞌit ju jantu quintalhilacaꞌan pus ju jantu quintalhilacaꞌan ca catamapainin.
Para ni quitꞌin ju iclasacxtutauch ju laꞌixlhiyuꞌunchꞌan ju jantu quintalhilacaꞌan pus ixlhiyuchach jantu talhilaktsꞌinan ni ixtꞌatꞌui untꞌatꞌit.
Yuchi va talhixcayanch ju jantu quintalhilacaꞌanta.
Apꞌastꞌactꞌitch ni iclajuntau ni jantiyuꞌ ju xakꞌai ju va tam xalapanac.
Para yuchi ju palai xakꞌai ju ixꞌucxtin.
Pus ju quitꞌin ni quintamamakꞌalhkꞌajni pus vachuꞌ catamamakꞌalhkꞌajniyan ju uxijnan.
Ni quintalacaꞌinilhch ju quinchivinti pus vachuꞌ catalacaꞌiniyan ju minchivintiꞌan.
Chunch ju catapunaviyan va ixlacaꞌatalh ni quilalhilacaꞌanauch ju quitꞌin chai ju yuꞌunch jantu tamispai ju quimacaminta.
Ni jantu xacmilh chai jantu xacꞌamalani pus jantu ixꞌaꞌulanicalh ju ixtalakꞌalhinꞌan.
Para ju chavai jantu lai tanajun ni matiꞌ ju ixtalakꞌalhinꞌan.
Ju quixcaji pus quimpai ju quintꞌaxcaji.
Ni jantu cava xacnavi tuꞌuꞌ lhichꞌalhcat ju laꞌixlhiyuꞌunchꞌan tachi ju jantuch lai navi ju va tam xamatiꞌ pus jantu ixꞌaꞌulanicalh ju ixtalakꞌalhinꞌan.
Para ju chavai quintalaktsꞌintach ju quitꞌin chai ju quimpai chai quintalhixcailich ju quitꞌin chai ju quimpai.
Yuchi alhiꞌulanicanta ju ixtalakꞌalhinꞌan.
Ni chunch talai pus uctaxtui ju chivinti ju tsꞌokcanta laꞌixlhamapꞌaksinꞌan junta najun:
“Quintalhixcailh mas jantu tuꞌuꞌ talakꞌalhin xacnavi”.
Chunch najun laꞌixlhamapꞌaksinꞌan.
Pus ju quitꞌin aclamacaminiyauch ju cataꞌaktaijuyan.
Ju yuchi cataxtuyanta laꞌixmacni ju quimpai.
Yuchi ju Spiritu Santu ju najun ju stavasalanti.
Yuchach ju cataxtuyanta laꞌixmacni ju quimpai.
Chai acsni caminaꞌ ju yuchi pus caxtꞌakꞌaꞌ ju chivinti ju quilacata.
Chai vachuch ju uxijnan anonaꞌitꞌit ju tuchꞌi laktsꞌintꞌatꞌit ju icnavita ni quilachꞌakꞌokꞌatauch tus acsni ictaiꞌulacha ju amalaninti.
Iclajuntauch junima taxtokni ni jantuch lai tam atꞌinompꞌalatꞌit astan.
Cataxcoxtuyan ju laꞌixpujitatꞌan ju quintꞌaꞌisraelitaninꞌan.
Cachinaꞌ avilhchan va tichi chavaich ju catamakniyan catanonach ni chunchach ju na kꞌox lhiulai ju Dios.
Chux ju ani taxtokni chunch catanaviyaꞌ ni va jantu tamispai ju quimpai nin quitꞌin.
Yuchi iclalhijunauch ju ani taxtokni ni laich apꞌastꞌacꞌaꞌitꞌit acsni tavanan chunch atꞌapꞌasayaꞌitꞌit.
Laich anonaꞌitꞌit ni chunchach ju xaclajunau.
Jantu xaclajuntau ju ani taxtokni ju pꞌulhnan ni xaclatꞌavilaucaꞌ.
Chai jantucaꞌ lai tuꞌuꞌ ixtapasai ju lamiꞌatsucuntiꞌan.